གནས་ཚུལ་འདི་དག་ནི།བོད་མི་རིགས་དང་རྒྱལ་ཁབ་འཆི་གསོན་གང་ལྟར་ཡང་བརྗེད་དུ་མི་རུང་བ་དང་མི་ཤེས་སུ་མི་རུང་བ་ཡིན་ལ།འདི་དག་ད་ལྟ་དང་མ་འོངས་པའི་བོད་མི་སོགས་ལ་ཞིབ་གསལ་གྱི་ངོ་སྤྲོད་བྱ་ཐུབ་དགོས་པ་ནི་རྒན་རབས་པ་ཁྱེད་རྣམ་པའི་འགན་འཁྲི་རེད།འདི་སྐོར་རྒན་རབས་པ་གཞན་མང་པོས་མང་ཉུང་ཅི་རིགས་བྲིས་པ་ཡོད་མོད།འབྲེལ་ཡོད་ཚང་མས་ཞིབ་གསལ་འབྲི་འགོད་ཐུབ་ན་གདོད་ལོ་རྒྱུས་ཆ་ཚང་བ་དང་སྒྲོ་སྐུར་ཆོད་པ་ཡོང་གི་རེད།སྒེར་གྱི་ཐད་ནས་བསམ་ན།ཁྱེད་ནི་དཔོན་ཚང་ཞིག་གི་བུ་རྒྱུད་དང་།དགོན་པ་ཞིག་གི་བླ་མའི་ཡང་སྲིད་ཡིན་ཕྱིར།དཔོན་ཚང་དང་དགོན་པའི་ལོ་རྒྱུས་ཀྱི་ཁ་གསབ་ནི་སྐུ་ཉིད་ཀྱི་ལོ་རྒྱུས་ཀྱིས་བྱ་དགོས་པས་ཡིན་ནོ།།